《食菜羹示何道士》
宋代·释德洪

穷冬海道绝，瘴雨晴墟里。何以知岁丰，未卯炊烟起。

先生清梦知，科髻方隐几。獠奴拾堕薪，发爨羹藷米。

饱霜阔叶菘，近水繁花荠。都卢深注汤，米烂菜自美。

椎门醉道士，一笑欲染指。诫勿加酸咸，云恐坏至味。

分尝果超绝，玉糁那可比。鲜肥增恶欲，腥膻耗道气。

毕生啜此羹，自可老儋耳。录以寄徐闻，阿同应笑喜。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。